|  |  |  |
| --- | --- | --- |
|  | **Lausunto** | LVM/1069/02/2017 |
|  |  |  |
| Konserniohjausosasto |  |  |
|  | 16.6.2017 |  |
|  |  |  |
| Oikeusministeriö |
| Demokratia-, kieli- ja perusoikeusasioiden yksikkö |
| oikeusministerio@om.fi |
|  |
|  |

Oikeusministeriön lausuntopyyntö (OM 1/559/2011), 18.5.2017

Liikenne- ja viestintäministeriön lausunto pohjoismaisen saamelaissopimuksen mahdollisen kansallisen voimaansaattamisen edellytyksistä

Liikenne- ja viestintäministeriö kiittää mahdollisuudesta lausua otsikkoasiassa.

Oikeusministeriö on pyytänyt liikenne- ja viestintäministeriötä lausumaan oman toimialansa osalta sopimusmääräysten suhteesta Suomen lainsäädäntöön ja muista sopimuksen kansallisen voimaansaattamisen edellytysten kannalta merkityksellisistä seikoista.

**Pohjoismaisen saamelaissopimuksen 25 artiklan mukaan** valtioiden tulee mahdollisimman hyvin huolehtia siitä, että saamelaisille annetaan mahdollisuus luoda ja käyttää omia tiedotusvälineitä. Laissa Yleisradio Oy:stä (1380/1993) Yleisradion tehtävänä on tuoda täyden palvelun televisio- ja radio-ohjelmisto siihen liittyvine oheis- ja lisäpalveluineen jokaisen saataville yhtäläisin ehdoin. Näitä ja muita julkisen palvelun sisältöpalveluja voidaan tarjota yleisissä viestintäverkoissa valtakunnallisesti ja alueellisesti. Julkisen palvelun ohjelmatoiminnan tulee erityisesti muun muassa tuottaa palveluja saamen kielellä. Liikenne- ja viestintäministeriö katsoo edellä esitettyjen selvitysten perusteella, että sillä ei ole tarvetta ryhtyä toimenpiteisiin mahdollisten voimaansaattamisesteiden poistamiseksi tältä osin.

Sopimuksen kansallisen voimaansaattamisen kannalta merkityksellisenä tekijänä liikenne- ja viestintäministeriö kiinnittää huomiota lisäksi **sopimuksen 17 ja 18 artikloihin**, jotka koskevat valtion neuvotteluvelvollisuutta. Kyseiset artiklat muistuttavat Ahvenanmaan itsehallintolakiehdotuksessa olevia neuvottelupykäliä (50 ja 52 §) ja niitä voidaan pitää tärkeinä tiedonsaannin ja vaikuttamisen kannalta. Ministeriö katsoo, että hallituksen esityksen perusteluihin tulisi täsmentää sitä, mitä neuvotteluissa on tarkoitettu artiklojen sisällöksi ja soveltamisalaksi. Sen lisäksi olisi tärkeää, että oikeusministeriö tarkemmin ohjeistaisi ministeriöitä neuvottelumenettelyn toteuttamisessa, jotta valtioneuvostossa olisi yhdenmukainen käytäntö asiassa.

Oikeusministeriön toimittaman lausuntopyynnön (OM 1/559/2011) arvion mukaan sopimus edellyttää muutoksia Saamelaiskäräjälakiin (17.7.1995/ 974). Laissa saamelaiskäräjistä viranomaisten neuvotteluvelvollisuudesta on lain 9 §:ssä säädetty verrattain yksilöidysti. Jos siis Pohjoismaisella saamelaissopimuksella on tarkoitus muuttaa saamelaiskäräjälaissa säädettyä neuvotteluvelvoitetta, liikenne- ja viestintäministeriö katsoo, että hallituksen esityksen perusteluissa tulisi tarkemmin avata ja selventää sopimusmääräysten sisältöä neuvottelumenettelyistä (17 ja 18 artiklat) sekä yksittäisistä ilmauksista kuten ”ryhdyttäessä muihin toimiin”. Myös sen arvioiminen, milloin valmisteilla olevalla lailla, päätöksellä tai muulla toimella voisi olla erityistä merkitystä 18 artiklassa mainituille osapuolille, edellyttäisi valtiotahon toimijoiden hyvää ohjeistamista, jotta neuvotteluvelvollisuus voisi toteutua tehokkaasti.

Juhapekka Ristola

Osastopäällikkö, ylijohtaja

Silja Ruokola

Lainsäädäntöjohtaja